text: En 25-årig mand dræbt i færdselsuheld
  14 februar 2011 kl. 09.23
  En personbil kolliderede i morges med en kloakbil på Viborg Hovedvej ved Lindved nord for Vejle. Føreren af personbilen omkom i ulykken.
  Sydøstjyllands Politi fortæller, at ulykken skete, da personbilen af uklare årsager kom over i venstre kørebane, da han i sydgående retning kom kørende på Viborg Hovedvej.
  Føreren af bilen, en 25-årig mand fra Viborg, døde på stedet af sine kvæstelser.
  Føreren af kloakbilen, en 39-årig mand fra Sunds, blev sammen med en endnu ukendt passager indlagt på Horsens Sygehus til observation.
  Den 39-årige chauffør blev her til formiddag udskrevet uden skader, mens den ukendte passager fortsat er indlagt med hjernerystelse.
  Sydøstjyllands Politi peger på de glatte veje som en mulig synder i ulykken.
  